#  Azərbaycan Respublikası Vergilər Nazirliyinin

#  01 mart 2012-ci il tarixli 1217040100252000№-li

#  Əmri ilə təsdiq edilmişdir

# “Dövlət vəsaiti hesabına malların (işlərin, xidmətlərin) satınalması üzrə bağlanılmış müqavilələr barədə” məlumat formasının tərtib edilmə

#  Q A Y D A L A R I

Bu qaydalar dövlət büdcəsinin vəsaiti hesabına maliyyələşən investisiya layihələri üzrə keçirilən tenderlərin qalibləri, habelə dövlət vəsaiti hesabına və dövlət zəmanəti ilə alınmış kreditlər hesabına malların (işlərin, xidmətlərin) satınalması ilə əlaqədar bağlanılan müqavilələr barədə məlumat formasının təqdim edilməsi məsələlərini tənzimləyir.

**1.** Məlumat forması büdcə təşkilatları və dövlət müəssisələri tərəfindən belə müqavilələr imzalandıqdan sonra bir ay müddətində **“İnternet-vergi idarəsi”**nin **“Onlayn kargüzarlıq & e-VHF”** altsistemində real vaxt rejimində elektron formada tərtib və təqdim edilməlidir.

**2.** Məlumat formasının **“Satınalmanı həyata keçirən təşkilatın adı və VÖEN-i”** sütunlarında satınalmanı həyata keçirən təşkilatın tam adı və VÖEN-i yazılmalıdır, bu göstəricilər sistem tərəfindən birbaşa olaraq qeyd edilir.

**3.** Formanın **“Müqavilənin ümumi dəyəri”** bölməsində bağlanılmış müqavilə üzrə nəzərdə tutulmuş ümumi məbləğ ƏDV daxil olmaqla göstərilməlidir.

**4.** Eyni zamanda formanın **“o cümlədən ƏDV”** bölməsində bağlanılmış müqavilənin ümumi dəyərinə daxil olan ƏDV-nin məbləği ayrıca olaraq qeyd edilməlidir.

**5.** Formanın **“Satınalmanın metodu”** bölməsində malların (işlərin, xidmətlərin) satınalma prosedurları həyata keçirilən zaman satınalan təşkilat tərəfindən istifadə edilmiş satınalma metodu qeyd edilməlidir.

**6.** Məlumat formasının **“Büdcənin xərc təsnifatının kodu”** bölməsindəmalların (işlərin, xidmətlərin) satınalmasına yönəldilən dövlət vəsaitlərinin büdcə xərclərinin iqtisadi təsnifatına uyğun kodları göstərilməlidir.

**7.** Formanın **“Satınalınan malların (işlərin və xidmətlərin) adı”** bölməsində satınalan təşkilat tərəfindən sifariş edilən malların (işlərin və xidmətlərin) adı göstərilməlidir.

**8.** Məlumat formasının **“Maliyyələşmə mənbəyi”** bölməsindəsatınalma müqaviləsinin maliyyələşmə mənbəyi seçilməlidir.

**9.** Formanın **“Müqavilənin bağlanma tarixi, icrasının başlanğıc tarixi, icrasının sona çatma tarixi”** sütunlarında müqavilənin bağlanma tarixi, malların (işlərin, xidmətlərin) alınması ilə əlaqədar işlərin icrasının başlanğıc tarixi, müqavilə ilə bağlı işlərin icrasının sona çatma tarixi göstərilməlidir.

 **10.** Məlumat formasının **“Malgöndərən (podratçı)** **vergi ödəyicisinin** **rezident və ya qeyri-rezident”** sütunlarında aşağıdakı qeydlər aparılmalıdır:

**10.1. Rezident və ya qeyri-rezident** sütunlarında müvafiq olaraq malgöndərən (podratçı)vergi ödəyicisinin Vergi Məcəlləsinin 13.2.5-ci və 13.2.6-cı bəndlərinə uyğun olaraq rezident və ya qeyri-rezident olması qeyd edilir.

**10.2.** **Rezident** sütunu seçildikdə malgöndərən (podratçı) vergi ödəyicisinin göstəricilərini əks etdirən sütunların hər birində mütləq şəkildə müvafiq qeydlər aparılmalıdır.

**10.3. Qeyri-rezident** sütunu seçildikdə isə malgöndərənin göstəriciləri barədə məlumat olmadıqda malgöndərən vergi ödəyicisinin adı istisna olmaqla digər göstəriciləri barədə sütunlarda qeydlər aparılmaya bilər.

**11. “Malgöndərən (podratçı)** **vergi ödəyicisinin** **adı,** **VÖEN-i, mükəlləfiyyəti, müqaviləyə cəlb ediləcək işçilərin sayı** **və** **müqavilə üzrə** **orta aylıq əmək haqqı fondu”** sütunlarında müvafiq olaraq malgöndərən (podratçı)vergi ödəyicisinin adı, VÖEN-i, mükəlləfiyyəti, **yalnız bu müqavilə üzrə cəlb olunacaq işçilərin sayı**və bağlanılmış müqavilə üzrə orta aylıq əmək haqqı fondunun məbləği qeyd olunmalıdır.

**12.** Məlumat formasının **“Müqavilə məbləğinin əmək haqqına yönəldiləcək hissəsi”** sütununda bağlanılmış müqavilədə nəzərdə tutulmuş məbləğdən mallar (işlər və xidmətlər) təqdim edəcək şəxs tərəfindən yalnız bu müqavilə üzrə əmək haqqına yönəldiləcək hissəsi haqqında məlumat qeyd olunmalıdır.

**13.** Formanın “**Müqavilə məbləğindən gözləniləcək mənfəətin məbləği”** sütununda bağlanılmış müqavilə üzrə nəzərdə tutulmuş məbləğdən mallar (işlər və xidmətlər) təqdim edəcək şəxsin əldə etməsi gözlənilən mənfəətin məbləği haqqında məlumat göstərilməlidir.

**15.** Məlumat forması təqdim edildikdən sonra formanın hər hansı göstəricisində dəqiqləşdirmə aparmağa zərurət yarandığı halda, məlumat forması müvafiq dəqiqləşmələr aparılmaqla yenidən təqdim edilməlidir. Satınalan təşkilat yeni məlumat forması təqdim etdikdən sonra əvvəlki məlumat formasının etibarsız hesab edilməsi üçün ətraflı səbəbi göstərilməklə qeydiyyatda olduğu vergi orqanına bu barədə rəsmi müraciət etməlidir.